Seun verkool glo weens verwarmerArgieffoto. ŉ 11-jarige seun van Johannesburg het Dinsdagoggend in ŉ huisbrand verkool. Robert Mulaudzi, ŉ woordvoerder van die stad se nooddienste, het gesê die seun se driejarige sussie het die vlammehel by hul huis in Alexandra ongedeerd oorleef. “Die rede vir die brand word nog ondersoek, maar ons vermoed dit het ontstaan weens ŉ elektriese verwarmer wat die kinders gebruik het,” het Mulaudzi gesê. Die forensiese brandondersoekeenheid ondersoek die oorsaak. Mulaudzi het ouers versoek om seker te maak dat jong kinders wat verwarmers en kerse gebruik, nie sonder volwasse toesig gelaat word nie.